SIRI เผย “เดอะ เทอร์ทีไนน์ บาย แสนสิริ” มูลค่า 2.86 พันลบ. โอนครบ 100% แล้ว
SIRI เผย “เดอะ เทอร์ทีไนน์ บาย แสนสิริ” มูลค่า 2.86 พันลบ. โอนครบ 100% หลังเปิดขายปลายปี 55 ซึ่งสอดคล้องกับแผนรุกตลาดไฮเอนด์ในปีนี้
24 ม.ค. 2560

นายอุทัย อุทัยแสงสุข รองกรรมการผู้จัดการอาวุโสสายงานพัฒนาธุรกิจและพัฒนาโครงการคอนโดมิเนียม บริษัทแสนสิริ จำกัด (มหาชน) หรือ SIRI เปิดเผยว่า โครงการคอนโดมิเนียมใจกลางเมือง เดอะ เทอร์ทีไนน์ บาย แสนสิริ (The XXXIX by Sansiri) สามารถโอนได้ครบถ้วนทั้ง 100% แล้ว ซึ่งนับเป็นคอนโดมิเนียมระดับลักชัวรี่ที่ได้รับความนิยมอย่างมาก โดยสามารถปิดการขายได้ภายใน 3 วัน นับแต่วันเปิดขายอย่างเป็นทางการเมื่อปลายปี 55 ด้วยมูลค่าโครงการกว่า 2,860 ล้านบาท
ทั้งนี้ ปัจจุบันโครงการได้ก่อสร้างเสร็จสมบูรณ์ รวมถึงปิดยอดโอนได้ครบ 100% จากการเป็นหนึ่งในทำเลที่ตั้งที่ดีที่สุดในซอยสุขุมวิท 39 ซึ่งเป็นย่าน Community ของผู้อยู่อาศัยนานาชาติ ใกล้ BTS พร้อมพงษ์ เพียง 250 เมตร และเป็นเส้นทางที่สามารถลัดเลาะสู่ซอยสำคัญอื่นๆ ได้สะดวก
ทั้งนี้หลังจากเมื่อช่วงปลายปีที่ผ่านมา บริษัทได้ทยอยส่งมอบการโอนถึง 8 โครงการ ทั้งในกรุงเทพฯ และต่างจังหวัดอย่างต่อเนื่อง จึงนับว่าเป็นข่าวดีสำหรับแสนสิริในช่วงเปิดศักราชใหม่นี้ ที่สามารถปิดยอดการโอนโครงการระดับบนได้สมบูรณ์แบบ และสอดคล้องกับการพัฒนาโครงการตามแผนธุรกิจปี 60 ในการรุกตลาดโครงการที่อยู่อาศัยระดับไฮเอนด์อย่างต่อเนื่อง
ขณะที่ในเดือน มี.ค.นี้แสนสิริยังเตรียมเปิดตัวโครงการระดับซุปเปอร์ลักชัวรี่ 98 Wireless อย่างเป็นทางการ อีกหนึ่งโครงการสร้างเสร็จสมบูรณ์พร้อมเข้าอยู่ โดยเป็นเฟล็กชิพคอนโดมิเนียมที่ถือเป็นการยกระดับแบรนด์แสนสิริเข้าสู่ระดับอินเตอร์มากยิ่งขึ้น แสดงให้เห็นถึงความมุ่งมั่นและตั้งใจในการพัฒนาโครงการอสังหาริมทรัพย์ และศักยภาพการทำงานอันเป็นมาตรฐานของแสนสิริได้เป็นอย่างดี และคาดว่าจะได้รับตอบรับที่ดีจากกลุ่มลูกค้า